《不浮弟摄兴国守书趣其归》
宋代·高斯得

自君摄富川，政声达王畿。
乡邦大夫士，相率联书驰。
欲控江州督，版授俾真为。
群来质於予，予则力止之。
父兄本化论，彼反疑为私。
诸公怅然去，未免方轮嗤。
日者召书来，自言摄承期。
驽马恋短豆，或者能无讥。
累牍上尚书，愿赵新侯来。
白头分趋幕，不敢求旌麾。
开书喜见面，与我同肝脾。
高安别未久，德进兄嗟咨，
我今亦复然，坡颍真吾师。
虽无逍遥堂，迟君同赋诗。
已扫安乐窝，扁舟早来归。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。